
E L Ő T E R J E S Z T É S
a Képviselő-testület 2024. november 18-i nyilvános ülésére

[bookmark: _Hlk498592335]Tárgy: 	A helyi adókról szóló rendelet felülvizsgálata

Előterjesztő: 	Gyarmati Kornél polgármester

Előkészítette:	dr. Varga Viktória jegyző


Tisztelt Képviselő-testület!

Magyarország Alaptörvénye 32. cikk (1) bekezdés h) pontja alapján a helyi önkormányzat a törvény keretei között dönt a helyi adók fajtájáról és mértékéről. A helyi adókra vonatkozó speciális törvényi kereteket, az adómegállapítás jogának terjedelmét és korlátait a helyi adókról szóló 1990. évi C. törvény tartalmazza. 

A képviselő-testület a helyi adókról szóló rendeletét érdemben utoljára 2020 január 1-jei hatállyal módosította, azaz az adómértékben azóta sincs változás.

A rendelet felülvizsgálata során megállapítottuk, hogy az önkormányzatnak bevételi forrásokat kell keresnie a növekvő kiadások fedezetére, de ezt elsődlegesen nem a helyi lakosok terhére kívánja megtenni, ezért javaslom, hogy a képviselő-testület vezesse be az idegenforgalmi adót. 

Tekintettel arra, hogy ezzel már háromra bővül a bevezetett adók száma, célszerű a jobb átláthatóság érdekében új, alcímekkel tagolt rendeletet elfogadni.

A Magyarország gazdasági stabilitásáról szóló 2011. évi CXCIV. törvény 32. §-a szerint fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő jogszabály kihirdetése és hatálybalépése között legalább 30 napnak el kell telnie, így a rendelet 2025. január 1. napjával léphet hatályba.

Kérem a Tisztelt Képviselő-testületet, hogy az előterjesztést megvitatni és döntését meghozni szíveskedjék.

HATÁROZATI JAVASLAT

Tagyon Község Önkormányzata Képviselő-testülete a helyi adókról szóló rendelet-tervezetet elfogadja és _/2024 (_._.)  számon önkormányzati rendeletei közé iktatja.

Szentantalfa, 2024. november 8.


					                			    Gyarmati Kornél
                                                                  	                                              polgármester


Tagyon Község Önkormányzata Képviselő-testületének 
/2024. (    .) önkormányzati rendelete

a helyi adókról 
(tervezet)

Tagyon Község Önkormányzata Képviselő-testülete a helyi adókról szóló 1990. évi C. törvény 1. § (1) bekezdésének felhatalmazása alapján, Magyarország Alaptörvénye 32. cikk (1) bekezdés h) pontjában meghatározott feladatkörében eljárva a következőket rendeli el:
[bookmark: _Hlk498940713]
1. Általános rendelkezések
1. §

(1) Az e rendeletben foglalt szabályok a helyi adókról szóló 1990. évi C. törvény (a továbbiakban: Htv.) II. fejezet 1. alcímében meghatározott adóalanyokra és adótárgyakra terjednek ki. Jelen rendeletben nem szabályozott kérdésekben a Htv., az adózás rendjéről és az adóigazgatási rendtartásról szóló törvényben foglaltak az irányadók.
(2) Adómentesség, adómérséklés és fizetési könnyítés esetén az adóhatóság az (1) bekezdésben megjelölt jogszabályok alapján jár el. A döntés meghozatala előtt a kérelemben közölt adatok ellenőrzése céljából szükség esetén környezettanulmány készíthető. Amennyiben az adózó és a vele együtt élő közeli hozzátartozók rendszeres, mérhető kiadásai meghaladják a kimutatott bevételt, a mentességre beadott kérelmet el kell utasítani.
(3) Életvitelszerű az ingatlan használata, ha a természetes személy adózó vagy közeli hozzátartozója:
a)	az adóhatóság felé adótárgyként bejelentett, lakás céljára használt lakását használja otthonaként, ebből az ingatlanból szervezi az életét;
b)	ezen adótárgyként bejelentett, lakás céljára használt lakása vonatkozásában naptári éven át folyamatosan közüzemi szolgáltatásokat vesz igénybe és ezt hitelt érdemlően, számlamásolatokkal igazolni tudja;
c)	ezen adótárgyként bejelentett, lakás céljára használt lakás ingatlan-nyilvántartás szerinti címe szerepel értesítési címeként a hatóságoknál, közműszolgáltatóknál;
d)	nem rendelkezik más olyan ingatlannal, amelyet életvitelszerűen használ, valamint;
e)	nem létesített a lakóhelyétől eltérő tartózkodási helyet.
(4) Az életvitelszerű használat igazolása történhet különösen lakcímkártya bemutatásával, közjegyzői okiratba foglalt nyilatkozattal, jogerős bírósági határozattal, amennyiben abból az életvitelszerű használat ténye megállapítható, valamint bejegyzett élettársi kapcsolatra vonatkozó okirattal, amennyiben abból a közös háztartás helye, annak életvitelszerű használata megállapítható.

2. Építményadó
2. §

(1) Az adó alapja az építmény m2-ben számított hasznos alapterülete.
(2) Az adó mértéke évi 800 Ft/m2.

3. §

Mentes az építményadó alól
a)	a külterületen lévő építmény pincerésze és a szőlő feldolgozására használt helyisége a vállalkozó üzleti célt szolgáló épülete, épületrésze kivételével.
b)	az adóalany lakóhelyéül szolgáló egy darab belterületi lakás, amennyiben azt lakás céljára használja az adóalany vagy annak a 2013. évi V. tv. 8:1. § (1) bekezdésének 1. pontja szerinti hozzátartozója.

4. §

Adókedvezményre jogosult az adóalany a vállalkozó üzleti célt szolgáló épülete, épületrésze kivételével:
a)	a belterületen lévő építmény után fizetendő adóból 65 %-os mértékben,
b)	a külterületen lévő építmény után fizetendő adóból 65 %-os mértékben, ha az adóévet megelőző időpontban a településen lakóhellyel rendelkezik, és ott életvitelszerűen lakik.

3. Idegenforgalmi adó
5. §

(1) 	Az adó alapja a megkezdett vendégéjszakák száma. 
(2) 	Az adó mértéke személyenként és vendégéjszakánként 400 Ft.

4. Helyi iparűzési adó
6. §

(1) Az adó mértéke iparűzési tevékenység esetén az adóalap 1 %-a.
(2) Az adóalap megállapítására a Htv. 39. és 39/A. §-ában foglaltak az irányadók.

5. Záró rendelkezések
7. §

Hatályát veszti a helyi adókról szóló 10/2017. (XI. 29.) önkormányzati rendelet.

8. §

Ez a rendelet 2025. január 1-jén lép hatályba.


Tagyon, 2024. november 18.



                             Gyarmati Kornél                                                    dr. Varga Viktória
                               polgármester                                                                  jegyző 













HATÁSVIZSGÁLAT

A 2011. január 1-jétől hatályos, a jogalkotásról szóló 2010. évi CXXX. törvény (a továbbiakban: Jat.) 17. §-a szerint:
17. § (1) A jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. Az előzetes hatásvizsgálat eredményéről ... önkormányzati rendelet esetén a helyi önkormányzat képviselő-testületét tájékoztatni kell. [...]

(2) A hatásvizsgálat során vizsgálni kell
a) a tervezett jogszabály valamennyi jelentősnek ítélt hatását, különösen
aa) társadalmi, gazdasági, költségvetési hatásait,
ab) környezeti és egészségi következményeit,
ac) adminisztratív terheket befolyásoló hatásait, valamint
b) a jogszabály megalkotásának szükségességét, a jogalkotás elmaradásának várható következményeit, és
c) a jogszabály alkalmazásához szükséges személyi, szervezeti, tárgyi és pénzügyi feltételeket”.


A helyi adókról szóló rendelet módosításáról szóló tervezetében (a továbbiakban: Tervezet) foglaltak várható hatásai – a Jat. 17. § (2) bekezdésében foglalt elvárások tükrében – az alábbiak szerint összegezhetők:

a) A tervezett jogszabály valamennyi jelentősnek ítélt hatása

aa) A jogszabály társadalmi, gazdasági, költségvetési hatásai

A Tervezetnek releváns társadalmi hatása nincs, gazdasági és költségvetési hatásként a helyi adókból befolyó bevétel emelkedése realizálható.

ab) A jogszabály környezeti és egészségi következményei

A Tervezetben foglaltaknak közvetlen környezeti és egészségi következményei nincsenek, közvetetten a nagyobb bevétel több lehetőséget biztosít az önkormányzat számára a közszolgáltatások terén (pl. utak javítása, zöldfelületek karbantartása).

ac) A jogszabály adminisztratív terheket befolyásoló hatásai

A Tervezet adminisztratív terheket keletkeztet az új adónem bevezetése miatt.

b) A jogszabály megalkotásának szükségessége, a jogalkotás elmaradásának várható következményei

A rendelet megalkotását a helyi adóbevételek növelése indokolja. A rendelet megalkotásának elmaradása esetén az önkormányzatnak kevesebb lehetősége lenne a lakosság igényeit kielégíteni.

c) A jogszabály alkalmazásához szükséges személyi, szervezeti, tárgyi és pénzügyi feltételek

A Tervezet elfogadása esetén a rendelet alkalmazása a jelenlegihez képest többlet személyi, szervezeti, tárgyi és pénzügyi feltételt nem igényel.
